Kõige levinum otsijate tüüp on pisikene refraktor, mis on kinnitatud teleskoobi külge ning vaatab üsna täpselt teleskoobiga samas suunas. Enamasti mõeldaksegi otsijate all selliseid pikksilmi. Kuna otsija objektiiv on suurema läbimõõduga kui inimese silm, võimaldab ta näha nõrgemaid tähti. Suurema objektiiviga otsijat on võimalik kasutada ka  pisikese teleskoobina. Otsija kõige suurem väärtus on teleskoobi suunamise suur täpsus. Refraktorist otsija pöörab pildi samamoodi tagurpidi nagu teleskoop, seega vajab kasutamine pisut harjutamist. Üle 10 cm objektiiviga teleskoobi otsija peaks olema vähemalt 3 cm objektiiviga ja suurendusega 5-6 korda. Prillikandjatel tuleks otsijat valides kindlasti veenduda, et ka prillidega kasutamisel on kaugetest objektidest saavutatav kujutis ilma pingutuseta terav. Otsijat on võimalik tööstuslikult toodetavatele  teleskoopidele ka eraldi juurde osta - seepärast ei maksa muidu heade näitajatega teleskoopi ostmata jätta.